
أية ملاحظات أو انطباعات عن الراوي:
عندما تراها، تسأل نفسك لما هي في هذا العمر تجلس في هذه الدكان بائعة؟، بالرغم من وجود بناء فوق الدكان يبين لناظر أن أهله ميسورين الحال، لكن الواقع يقول غير ذالك، فهي تعيش من هذا المحل البسيط، حيث أنها بكت في الرواية أكثر مما تحدثت فيها، بسب الحال الذي آلت إليه في كبرها، وأنها "خرجت من المولد بلا حمُص" كما قالت، حيث شاهدت عندها من أواني الطبخ ما لا تصدقه العين، فرأيت طنجرة توتية صغيرة ليس لها يدين وكما أن السواد يكسوها وتضع كوبين من أكواب الشاي وكوب ماء من الزجاج جميعهم في دلو أسود فيه ماء ومعلقة من الحديد وسكين وصحن نقِل متوسط الحجم.                                                              
أنا الحجة عايشة الشلالدة، بدي احكي لك قصتي من قبل ما تسألني أي اشي، قبل 15 سنة كنت أنا كبيرة داري على أولادي وعلى جوزي، أولادي كانوا كلهم صغار إلا اثنين فيهم كانوا كبار ويشتغلوا في مناشير الحجر، وجوزي كان زباب أفندي، ولا شغلة ولا عملة له، إلا حامل ها القدوم طول النهار وداير من مغارة لمغارة يدور اثار، وقطيعت الرزق، ولما وعيت على حالي، قلت للأولاد الثنين الكبار: اسمعوا يَما أنا بدي ابيع شوية ذهب من ذهبي وأشتري فيهن كم راس غنم ومنهن بصدر حاجة الدار، ومصاري شغلكم لكم، والأرض أنا بزرعها وبدير بالي عليها، ومشينا على هذا الأشي، وأنا أرعى الغنم واحش لهن وأحلبهن وأخض وأبيع لبن وزبدة وأطلع أكل الدار براني من ورا الغنم والبساتين وأحوش مصاري كمان وزلمتي بس يوكل ويشرب وما يسأل عن حاجة، ولما بقيت أقول له: يا زلمة انت وقتيش بدك تصحا لعيلتك، انت وراك عيلة، وأنا ما بقدر أظل أنحت على شان أطعمهم، يقوم ويسحب حاله وما يرد عليَّ ويطلع من الدار، والله الله بعلم كيف كنت ألم لهم الطبخة في هذاك الوقت، بس كنا نتعب ونوكل، يوم أعمل لهم رقاق بعدس ويوم قلاية خبيزة ويوم جاج والفطور كان في عندي 10 جاجات بلديات وكنت ألم بيضهن واسلق منه على الفطور لهم وأفغصه في زبدة من الزبدة اللي بأطلعها من ورا دَر الغنم، وسترت عليهم وكبرته، وبعد ما مشى فيّ العمر، تركني جوزي وتزوج عليَّ، والاولاد كل من هو بنى له دار وتجوز وأنا صحيت متأخرة، وبعت كل الغنم وفتحت دكان صغير وقعدت فيه، ميشان أستر حالي في آخر وقتي.
ألحين انتِ عند مين قاعدة من أولادكِ، أو مين اللي بطعمكِ وبسقيكِ؟
انا قاعدة في داري وفي غرفتي، بس ابني الصغير تزوج وسكن عندي، وكان على فطوري، انا بفطر لحالي في الدكان وبطر على علبة سمك أو علبة شمينت مع لقمة خبز من ها الخبز اللي بخبزه في الطابون ولو ما في طابون أخبز لهم فيه ما بحقل على لقمة الخبز منهم إلا اذا هم حنوا عليَّ وودوا لي، وهذا الغاز اللي انت شايفه عندي في الدكان بطبخ اللي بدي اياه عليه واللي بتشتهي نفسي، زي الرقاق، بس انا ما بقدر أرقه، بسويه من هذا الرقاق الجاهز في الدكان وبمرُس عليهن قرص لبن سوري وبطبخهن في ها الطنجرة على الغاز هذا.
كيف بتطبخيه هذا الرقاق؟
زي ما قلت لك، بكسر قرص اللبن السوري كسرات كسرات، بحجر في هذا المنديل المعلق على الحيطة، وبنقعه في شوية ميه سخنة ببقى مسخنها في البراد على الغاز وبحطها في الصحن النقِل هذا وبنقع اللبن فيها وبعد ما يطرى شوية بصير أمرُس فيهن في ها المصحان وأحت فيهن في داير المصحان حَت مع ميته اللي نقعته فيها وبعدها بزيد هذه المريسة ميه لما أذوق ملحها وبين كويس، بزل اللبن في هذا المنديل على باب الطنجرة على شان ما ينزل وسخ اللبن زي السعر والقش في الطنجرة وبدير هذا اللبن في طنجرة التوتية وبعد ما يغلى على الغاز بسقط نص كيلو رقاق فيه وبس يغلى له مرتين، بجيب الطنجرة اللي ببقى سالق فيها وقية عدس حب مع ميه ومستويات كويس وبديرهن فوق الرقاق وبعد ما يغلين الهن مرة وحدة بنزلهن وبعمل الهن قديح الثومة، والقديح هذا بجيب الطنجرة اللي سلقت فيها العدس وبحط فيها أثر زيت بزره (زيت ذرة) وبفرم فوقيهن سنين ثومة وبس يحمرين بديرهن فوق الرقاق  وبعدها بحط شوية في ها الصحن وبفت فيهن خبز وبوكل بالمعلقة.
وأكثر أيام الأسبوع مقضيها على صحن السلطة اللي بعمله لحالي في ها الدكان دايما البندورة والخيار والليمون الحامض عندي في قاع ها الثلاجة وبقرض إلي حبتين بندورة مع خيارة في صحن ويعصر عليهن نص فلقة ليمون حامض وبتغدا عليهن مرات ومرات بتعشا عليهن، وفي أيام بتغدا على علبة لبنة أو علبة حمص وبحط عليهن شوية زيت زيتون من هذه التنكة اللي اشتريتها من حُر مالي.
أقول ان أولادي ما بفطنوا يودوا لي أكل، حرام، يوم الجمعة فيهم 3 بودوا كل واحد صحن مقلوبة جاج، الله يكثر خيرهم، مليح منهم بفطنوا لي مرة في الأسبوع، وهذا الولد الصغير اذا طبخت مرته وودت لي من نفسها، بقول الله يكثر خيرها، واذا ما ودت ما بطلب منها، ومرات أكلهم أنا ما بقدر أوكله لأني محمية وممنوعة عن اكل المقالي زي البطاطا والزهر، وبعاود أقوم وبعمل اللي بدي اياه بيدي، ما بستناها تقول لي شو بتوكلي، لأنها ما بتسألني، ومرة قلت لهذا الولد الصغير: يَما قول لمرتك تعمل لي شوربة عدس، أنا ما بقدر أوكل مقالي، رد عليَّ: تدخليش في طبيخها، ومن هذاك يوم لهذا اليوم ما بطلُب من واحد منهم اشي.
ألحين لما بيجين عليَّ بناتي بودي واحد من ها الأولاد يشتري جاجتين وبقول لأمه اعملي لهم الغدا، وعلى حسابي، لنهم نا فيهم خير لأمهم لما يكون فيهم خير لخواتهم، ويارب لا تعيني على زلة، في شهر رمضان بس بعزموني كل واحد منهم مرة أفطُر عنده.
شوف هذا الحال بعد ما كنت أقطع اللقمة عن فمي وأحطها في فُمهم، وأحرم حالي كل اشي على شان أكبرهم وأبينهم قُدام الناس، وثبتت لهم أرض أبوهم بعد ما كان يظل يتهدد على بيعها، وكنت أقول هذول أولادي بعينوني في كبري وبديروا بالهم عليَّ، شوف ألحين نزل المرض فيَّ من ورا التعب هذا كله ومش لاقي لُقمة الأكل والراحة، وهذا كله لأني تركتهم يحوشوا مصاريهم في جيابهم وما حملتهم مسؤولية اشي لو أنها خيط في ابرا ما حملوها، وكمان لو كنت أجبر كل واحد فيهم يجيب أكل لدار، كان احترموني وما تركوني زي جوزي.
بس مين اللي راد نفسي في أي اشي من ها الحياة، أخوي الله يعطيه، ما في شهر بمُر إلا بيجي وبعزمني عنده في داره، والجمعة هذه أجا وأخذني معه في سيارته على برية بني نعيم ومع عيلته كلهم، وهَش النا سياخ لحمة مفرومة على فحم الخشب، وتغدينا عليهن وبعد العصر عملت النا حرمته طنجرة مقلوبة جاج على نار الحطب وانبسطنا، وبس شو بدي، يدللني دلال هو وولاده وحرمته أكثر من أولادي، ويمسك شقفة اللحم بيده الله يرضى عليه ويحطها في فمي، وتصير مرته تقول له: طيب طعميني أنا، يرد عليها: انت كل يوم في وجهي، ان ما أطعمتكِ اليوم بطعميكِ في أيامنا الجاية، بس أختي مش كل يوم عندي.
وفي شهر رمضان بفطر أكثر ايامي عند ابني الصغير، وحرام بجيب خضرة وجاج ولحم لدار وبتطبخ مرته في رمضان بس في أكثر الأيام أنا بشتري لهم الفطرة على حسابي لأني بدي أفطر وأتسحر معهم، وما بصيب بيدي لما تعمل مرة ابني الفطرة، بس يوم ما تعمل فطرة أو أكل أنا ما بوكله، بقوم وبسوي فطرتي لحالي، وصحوري لحالي، ومن يوم ما يهل شهر رمضان بنقل الغاز من الدكان على غرفة نومي، وبصير أعمل صحوري لحالي، وبتصحر على كاسة شاي وببقى ناقعة لوح قمر دين في ميه قبل بيوم وبلاقيه ذايب فيها وبغمسها بخبز وبظل عليها طول اليوم، ومرات على علبة لبنة من الدكان بتصحر عليها أو علبة شمينت، واليوم اللي ما في حدا من أولادي بودي إلي اشي أو بتكون مرة ابني اللي عندي معزومة عند أهلها أو عاملة فطرة أو أكل أنا ما بوكله وما بتحكله جسمي زي المقالي، بعمل فطرتي لحالي، وبلاقي شوربة الجاج أسهل طبخة وأسرع وحدة، بشتري ها الجاجة من الملحمة، وبسلخ الجلدة عنها وبقطعها بالسكين 8 قطع الجناح لحال والفخدة لحال والسفينة أو الصدر لحال وراس الرك لحال، وبغسلها بميه وملح أول مرة وثاني مرة بالليمون الحامض والزيت البلدي، بجيب حبتين ليمون وبشقحهن فلقتين فلقتين كل حبة وبعصرهن على الجاجة وبدير فوقيهن فنجان زيت زيتون وبتركها في ها الجاط منقوعة فيهن في ثلاجة الدكان لما بدي أجي اطبخها، وعند ما يصير الوقت قبل الفطرة بساعة، بجيب طنجرة التوتية وبفرم فيها راس بالسكين وبقرضه قرض صغير صغير، وبقدحهن في شوية نقوط، احنا بنقول لزيت الذرة نقوط، وبعد ما تحمر البصلة بحط الجاجة علها وبحوسحها مع البصل وبظل أهزهز في الطنجرة بين اديا( يدي ) لما تنحاس الجاجة بالبصلة وتوخذ حبة العصفر اللي برشها عليها فيها ويصير لون الجاجة على صفار بدير فوقيها ميه اللي تبقى غامرة شُقف الجاج بس، وبتركها لما تغلى وتظل تغلى لما تستوي وأنا وحدة من النسوان اللي ما عمرها زادت طبخها ميه بعد ميغلى لأني بعير الميه على الطبخة كويس وبس تغلى من اول مرةبقوش عنها القوشة اللي بتطلع على وجه الشوربة، وبهبط شعلة النار تحتيها وبخليها تستوي على راحتها او على نار هادية (هادئة)، وبعد ما تستوي كويس بملحها ملح خفيف لأني ممنوع من الدكاترة عن الملح، وبحمل هذه الطنجرة وبخلها على مطبخ داري اللي ساكن فيها ابني معي، وبحطها على الفطرة كلها وما بقيم منها لو شقفة وحدة وبفطر أنا وياهم، ولما يكونوا معزومين بأفطر لحالي وبعمل صحن السلطة كمان بيدي لحالي، والله في عيد رمضان ما واحد منهم بعيدني لو شيكل، وبقول: الله يعينهم على وقتهم، مش لاحقين في الدنيا اشي، وصدق أنا اللي بشتري ذبيحة في رمضان وبعزم بناتي وأولادي عليها، وبخلي دار ابني محمد يطبخوها وما بتعرف على اشي في طبيخها، لأنه كل اشي من عندي من رز ولبن وبهار وزيت وغيرة وغيراته من ها الدكان وهم بس عليهم يطبخوها، وعند الفطرة بلتموا كلهم عندي في الدار وبنفطر عليها، بس أنا بقول لدار ابني محمد شو يسووا على اللحم، فَت وشراك، يعني منسف لحم، شو بدي أسوي اذا ما جمعتهم أنا مي نبده يجمعم، وبدي أقضي ها اللي ظايل لي من عمري وأنا حاس انهم حوليا لما يوخذ صاحب الوداعة وداعته.        

